CELEX: 32016D0413
Language: sl
Date: 2016-03-18 00:00:00
Title: Izvedbeni sklep Komisije (EU) 2016/413 z dne 18. marca 2016 o določitvi lokacije talne infrastrukture sistema, ki izhaja iz programa Galileo, in potrebnih ukrepov za zagotovitev njenega obratovanja ter razveljavitvi Izvedbenega sklepa 2012/117/EU (Besedilo velja za EGP)

19.3.2016   
            
            
               SL
            
            
               Uradni list Evropske unije
            
            
               L 74/45
            
         IZVEDBENI SKLEP KOMISIJE (EU) 2016/413
   z dne 18. marca 2016
   o določitvi lokacije talne infrastrukture sistema, ki izhaja iz programa Galileo, in potrebnih ukrepov za zagotovitev njenega obratovanja ter razveljavitvi Izvedbenega sklepa 2012/117/EU
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1285/2013 Evropskega parlamenta in Sveta z dne 11. decembra 2013 o vzpostavitvi in obratovanju evropskih satelitskih navigacijskih sistemov ter razveljavitvi Uredbe Sveta (ES) št. 876/2002 in Uredbe (ES) št. 683/2008 Evropskega parlamenta in Sveta (1) ter zlasti člena 12(3)(c) Uredbe,
   ob upoštevanju naslednjega:
   
               (1)
            
            
               Člen 12 Uredbe (EU) št. 1285/2013 določa, da ima Komisija splošno odgovornost za program Galileo, ter Komisiji podeljuje izvedbena pooblastila za določitev lokacije talne infrastrukture sistema, ki izhaja iz tega programa, in zagotovitev njenega obratovanja. To infrastrukturo sestavljajo talni centri in postaje.
            
         
               (2)
            
            
               Komisija je z Izvedbenim sklepom 2012/117/EU (2) že v veliki meri določila lokacijo talne infrastrukture sistema, ki izhaja iz programa Galileo.
            
         
               (3)
            
            
               Izvedbeni sklep 2012/117/EU je bil sprejet na podlagi določb člena 12(3) Uredbe (ES) št. 683/2008 Evropskega parlamenta in Sveta (3), ki je bila razveljavljena in nadomeščena z Uredbo (EU) št. 1285/2013. Da se zagotovi nadaljevanje programa ter upoštevajo nove omejitve in potrebe, ki so se pojavile z njegovim razvojem, bi bilo treba na novo določiti lokacijo talne infrastrukture sistema, ki izhaja iz programa Galileo, in potrebne ukrepe za zagotovitev njenega ustreznega obratovanja. Velja spomniti, da se pri številu in lokaciji centrov in postaj iz Izvedbenega sklepa 2012/117/EU upoštevajo geografske in tehnične omejitve, povezane z optimalno razporeditvijo po vsem planetu, morebitna prisotnost že obstoječih objektov in opreme, primernih za zadevne naloge, spoštovanje varnostih zahtev za posamezni center in postajo ter nacionalne varnostne zahteve posamezne države članice.
            
         
               (4)
            
            
               Kljub temu je treba upoštevati nove omejitve in potrebe, ki so se pojavile z razvojem programa v zvezi z nekaterimi elementi, povezanimi s centri in postajami iz Izvedbenega sklepa 2012/117/EU.
            
         
               (5)
            
            
               Glede centrov in za zagotovitev boljšega obratovanja sistema se je pojavila potreba po vzpostavitvi sedmega centra, tj. centra za integrirano logistično podporo (v nadaljnjem besedilu: center ILS), katerega namen je centralizirano skladiščenje različne opreme in nadomestnih delov za infrastrukturo.
            
         
               (6)
            
            
               Izbira lokacije centra ILS je bila predmet odprtega in preglednega dvofaznega postopka. Komisija je najprej na države članice naslovila razpis za prijavo interesa ter zadržala kandidaturi Belgije in Češke. Za izbiro med tema dvema kandidaturama je nato navedeni državi članici pozvala, naj pošljeta podrobna predloga. Po oceni predlogov, ki jo je na podlagi meril glede varnosti, tveganj, časovnice in stroškov izvedel odbor, ki so ga sestavljali predstavniki Evropske komisije, Evropske vesoljske agencije in Agencije za evropski GNSS, se je predlog Belgije izkazal za najprimernejšega, saj sta arhitektura in zasnova stavbe v kraju Transinne optimizirana za zagotovitev logistike sistema, ki izhaja iz programa Galileo. Center naj bi se vzpostavil leta 2016 in naj bi bil predmet sporazuma z Belgijo.
            
         
               (7)
            
            
               Poleg tega sta bila leta 2014 dokončno vzpostavljena nadzorna centra (GCC), ki naj bi bila predmet sporazumov z Nemčijo in Italijo; vzpostavitev centra za varnost Galileo (GSMC) se je začela leta 2013 in je bila predmet sporazumov, ki sta bila leta 2013 podpisana s Francijo in Združenim kraljestvom, vendar naj bi se namesto leta 2015 zaključila leta 2017; vzpostavitev storitvenega centra GNSS (GSC) je bila predmet sporazuma, ki je bil s Španijo podpisan 30. junija 2014 in ne leta 2013; vzpostavitev storitvenega centra SAR je potekala med letoma 2012 in 2014 in naj bi bila predmet okvirne pogodbe za opravljanje storitev s Francosko vesoljsko agencijo (CNES), ne pa sporazuma s Francijo; vzpostavitev referenčnega centra Galileo (GRC) v Noordwijku na Nizozemskem v bližini Evropskega središča za vesolje, raziskave in tehnologijo (ESTEC), ne pa v samem središču, naj bi potekala od leta 2015 do leta 2017 in ne od leta 2013 do leta 2016 ter naj bi bila predmet sporazuma z Nizozemsko leta 2016; vzpostavitev postaje za testiranje v orbiti v kraju Redu ni bila predmet pogodbe z družbo Spaceopal.
            
         
               (8)
            
            
               Kar zadeva postaje, je vzpostavitev postaj TTC na Réunionu in v kraju Nouméa dejansko potekala med letoma 2012 in 2014, vzpostavitev postaje TTC v kraju Papeete na Tahitiju pa naj bi potekala šele v letih 2016 in 2017. Postaje GSS v kraju Kiruna, na otoku Jan Mayen, na Azorih, na otočjih Kerguelen ter Sveta Peter in Mihael, na otoku Ascension in na Falklandskih otokih so dejansko bile vzpostavljene med letoma 2012 in 2014, medtem ko je vzpostavitev postaj GSS na Kanarskih otokih in Madeiri preklicana, vzpostavitev postaje na otoku Wallis prestavljena na obdobje 2016–2017, morebitna vzpostavitev postaj GSS v Tokiu, na ozemlju Terre Adélie in na otoku Diego Garcia se še preučuje, ena postaja GSS pa je bila vzpostavljena v kraju Redu.
            
         
               (9)
            
            
               Vzpostavitev postaj SAR je potekala po načrtih ter bila predmet pogodb in sporazuma, vendar je treba poudariti, da obstajata dve vrsti teh postaj: na eni strani postaje, imenovane „Meolut“ („Medium Earth Orbit Local User terminal“), ki sprejemajo signale v sili, ki jih prenašajo sateliti, ter se nahajajo v krajih Makarios in Maspalomas ter na otočju Svalbard; in na drugi strani postaje, ki vsebujejo referenčni radijski oddajnik SAR in oddajajo referenčne signale v sili ter omogočajo umerjanje sistema in merjenje njegove zmogljivosti ter se nahajajo v krajih Makarios in Maspalomas, na otočju Svalbard, v Toulousu in na otoku Santa Maria na Azorih.
            
         
               (10)
            
            
               Takoj ko bo ta sklep nadomestil Izvedbeni sklep 2012/117/EU, bi bilo treba slednjega razveljaviti. Zaradi pravne jasnosti in upravne učinkovitosti so elementi iz Priloge k Izvedbenemu sklepu 2012/117/EU in novi elementi, ki jih določa ta sklep, konsolidirani v Prilogi.
            
         
               (11)
            
            
               Ukrepi iz tega sklepa so skladni z mnenjem odbora, ustanovljenega v skladu s členom 36(1) Uredbe (EU) št. 1285/2013 –
            
         SPREJELA NASLEDNJI SKLEP:
   Člen 1
   Lokacija talne infrastrukture sistema, ki izhaja iz programa Galileo, in potrebni ukrepi za zagotovitev njenega obratovanja so navedeni v Prilogi.
   Člen 2
   Izvedbeni sklep 2012/117/EU se razveljavi.
   Člen 3
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 18. marca 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 1.
   
      (2)  Izvedbeni sklep Komisije 2012/117/EU z dne 23. februarja 2012 o določitvi seznama ključnih odločilnih faz za oceno izvajanja programa Galileo glede zemeljskih centrov in postaj, ki jih je treba vzpostaviti v razvojni in uvajalni fazi programa (UL L 52, 24.2.2012, str. 28).
   
      (3)  Uredba (ES) št. 683/2008 Evropskega parlamenta in Sveta z dne 9. julija 2008 o nadaljevanju izvajanja evropskih satelitskih navigacijskih programov (EGNOS in Galileo) (UL L 196, 24.7.2008, str. 1).
   
      PRILOGA
      
                  
                     Ime
                  
               
               
                  
                     Lokacija in ukrepi za zagotovitev obratovanja
                  
               
            
                  
                     Talni centri
                  
               
            
                  Nadzorna centra Galileo (GCC)
               
               
                  Nadzorna centra sta bila vzpostavljena med letoma 2009 in 2014, in sicer v krajih Oberpfaffenhofen (Nemčija) in Fucino (Italija). Bila naj bi predmet dveh sporazumov, podpisanih z Nemčijo in Italijo.
               
            
                  Center za nadzor varnosti Galileo (GSMC)
               
               
                  Center za varnost Galileo, ki je razdeljen na dva dela, se postopoma vzpostavlja v Franciji in Združenem kraljestvu. Vzpostavitev se je začela leta 2013 in naj bi se končala leta 2017. Bila je predmet sporazumov, ki sta bila leta 2013 podpisana s Francijo in Združenim kraljestvom.
               
            
                  Storitveni center GNSS (GSC)
               
               
                  Storitveni center GNSS se postopoma vzpostavlja v Madridu (Španija). Vzpostavitev se je začela leta 2011 in naj bi se končala leta 2016. Bila je predmet sporazuma, ki je bil s Španijo podpisan leta 2014.
               
            
                  Storitveni center SAR
               
               
                  Storitveni center SAR je bil vzpostavljen v Toulousu (Francija) med letoma 2012 in 2014. Bil naj bi predmet okvirne pogodbe za opravljanje storitev s Francosko vesoljsko agencijo (CNES).
               
            
                  Referenčni center Galileo (GRC)
               
               
                  Referenčni center Galileo se postopoma vzpostavlja v Noordwijku (Nizozemska). Vzpostavitev se je začela leta 2015 in naj bi se končala leta 2017. Bila naj bi predmet sporazuma, ki bo z Nizozemsko podpisan leta 2016.
               
            
                  Center ILS
               
               
                  Center za integrirano logistično podporo (center ILS) naj bi se vzpostavil v kraju Transinne (Belgija) v letu 2016 in bil predmet sporazuma z Belgijo.
               
            
                  Postaja za testiranje v orbiti
               
               
                  Postaja za testiranje v orbiti je bila vzpostavljena leta 2010 v kraju Redu (Belgija).
               
            
                   
               
            
                  
                     Oddaljene talne postaje
                  
               
            
                  Postaje TTC
               
               
                  Postaje TTC so bile vzpostavljene med letoma 2010 in 2014 v krajih Kiruna (Švedska) in Kourou (Francija), na Réunionu (Francija) in v kraju Nouméa (Nova Kaledonija).
                  Postaja TTC naj bi se vzpostavila v kraju Papeete (Francoska Polinezija) v obdobju 2016–2017.
                  Vzpostavitev teh postaj TTC je predmet pogodb, sklenjenih med Evropsko vesoljsko agencijo in izvajalci storitev.
               
            
                  Postaje GSS
               
               
                  Med letoma 2009 in 2014 so bile postaje GSS vzpostavljene na Azorih (Portugalska), na otoku Ascension, v kraju Fucino (Italija), na otoku Jan Mayen (Norveška), na otočju Kerguelen, v krajih Kiruna (Švedska) in Kourou (Francija), na Réunionu (Francija), na Falklandskih otokih, v krajih Nouméa (Nova Kaledonija), Papeete (Francoska Polinezija) in Redu (Belgija), na otočju Sveta Peter in Mihael, na otočju Svalbard (Norveška) in v kraju Troll (Norveška).
                  Postaja GSS naj bi se vzpostavila na otoku Wallis v obdobju 2016–2017.
                  Vzpostavitev teh postaj GSS je predmet pogodb, sklenjenih med Evropsko vesoljsko agencijo in izvajalci storitev.
               
            
                  Postaje ULS
               
               
                  Med letoma 2009 in 2011 so bile postaje ULS vzpostavljene na Tahitiju (Francoska Polinezija), v kraju Kourou (Francija), na Reunionu (Francija), v Novi Kaledoniji in na otočju Svalbard (Norveška).
                  Vzpostavitev teh postaj ULS je predmet pogodb, sklenjenih med Evropsko vesoljsko agencijo in izvajalci storitev.
               
            
                  Postaje SAR
               
               
                  Postaje SAR, imenovane „Meolut“, so bile v letih 2012 in 2013 vzpostavljene v krajih Makarios (Ciper) in Maspalomas (Španija) ter na otočju Svalbard (Norveška). Postaje SAR, ki vsebujejo referenčni radijski oddajnik SAR, so bile vzpostavljene v krajih Makarios (Ciper) in Maspalomas (Španija), na otoku Santa Maria (Portugalska), v Toulousu (Francija) in na otočju Svalbard.
                  Vzpostavitev teh postaj SAR je bila predmet pogodb med Evropsko vesoljsko agencijo in izvajalci storitev za postaje Maspalomas, Santa Maria in Svalbard, sporazuma med Komisijo in Ciprom za postajo Makarios ter pogodbe med Komisijo in izvajalcem storitev za postajo Toulouse.